Adoleshenti i arrestuar gabimisht
U arrestua nga policia pasi u mendua se një orë që kishte ndërtuar vetë në shtëpi ishte paisje eksplozive
Amerikanët, ndër ta edhe Presidenti Obama, reaguan me simpati ndaj një djali 14-vjeçar që u arrestua në një shkollë të mesme në Teksas, pasi mësuesi kujtoi se projekti i tij shkencor, një orë e montuar vetë në shtëpi, ishte një bombë. Incidenti ktheu vëmendjen tek dallimi i vështirë ndërmjet kujdesit dhe paranojës, në një epokë vrasjesh masive në shkollat amerikane dhe në vendet publike. 14-vjeçari Ahmed Mohamed është i apasionuar pas shkencës dhe teknologjisë, në veçanti me telat dhe qarqet elektronike. Megjithëse ka fituar edhe çmime për disa nga projektet e tij shkencore, projekti i tij më i fundit e futi në telash. Ai ndërtoi një orë elektronike me një kuti lapsash, dhe e solli në shkollë për t’ia treguar mësuesit. Por, një mësues tjetër i shkollës së mesme MacArthur, në Irving të Teksasit, u bë me hije prej paisjes me tela, dhe duke menduar se mund të ishte eksploziv, thirri policinë. Pra, në vend që të lavdërohej, shpikësi adoleshent u prangos dhe u mor në një stacion policie. Nxënësi i klasës së nëntë është me origjinë nga Sudani dhe është mysliman. Prindërit e tij dhe pjesëtarë të tjerë të komunitetit lokal mysliman thonë se ai u veçua për shkak të racës dhe besimit të tij. Por, autoritetet e shkollës thonë se pas vrasjeve masive në shkolla në të gjithë vendin, ata duhet ta marrin seriozisht çdo kërcënim. Projekti shkencor i Ahmedit ka ngjallur simpati në mbarë vendin. Presidenti Obama e ftoi t’i bashkohet shkencëtarëve të tjerë të rinj gjatë një aktiviteti në Shtëpinë e Bardhë muajin që vjen. Presidenti Obama ka inkurajuar studentët të përfshihen në shpikje shkencore dhe ka organizuar edhe më parë aktivitete të ngjashme për nxënës shkollash.